AAV คาดปีนี้ผู้โดยสารเพิ่มเป็น 17 ล้านคน ตามเป้า ลุยเปิดจุดบิน 2 เมืองในอินเดีย
AAV คาดปีนี้ผู้โดยสารเพิ่มเป็น 17 ล้านคน-Load Factor โตราว 83% ตามเป้า ลุยเปิดจุดบินใหม่ 2 เมืองในอินเดีย
5 ก.ย. 2559

นายธรรศพลฐ์ แบเลเว็ลด์ ประธานเจ้าหน้าที่บริหาร บริษัทเอเชียเอวิเอชั่น จำกัด (มหาชน) หรือ AAV และประธานเจ้าหน้าที่บริหาร สายการบินไทยแอร์เอเชีย เปิดเผยว่า บริษัทมั่นใจในปี 59 จะมีจำนวนผู้โดยสารเพิ่มเป็น 17 ล้านคน จากปีก่อนมีจำนวน 14 ล้านคน และมีอัตราส่วนบรรทุกผู้โดยสาร (Load Factor) ที่ระดับ 83% ในปีนี้ ได้ตามเป้าหมาย โดยในช่วง 8 เดือนแรกมี Load Factor เฉลี่ย 83% แล้ว
โดยบริษัทได้ปรับแผนเพิ่มการรับมอบเครื่องบินใหม่อีก 1 ลำเป็น 6 ลำ ตากแผนเดิมรับ 5 ลำ เพราะใช้รองรับจุดบินใหม่ ทำให้สิ้นปีนี้มีฝูงบิน 51 ลำ ขณะที่ในช่วงครึ่งปีหลัง AAV จะเปิดเส้นทางบินใหม่และเพิ่มความถี่การบิน รวม 6 เส้นทางทั้งเส้นทางในประเทศและต่างประเทศ โดยจะมีการเปิดจุดบินใหม่ 2 เมืองในประเทศอินเดีย หลังจากช่วงครึ่งปีแรกสายการบินไทยแอร์เอเขียได้เปิดเส้นทางบินใหม่กว่า 10 เส้นทาง
ทั้งนี้ สายการบินไทยแอร์เอเชียไม่เกิดภาวะขาดแคลนนักบิน เพราะมีโรงเรียนฝึกสอนนักบินของกลุ่มเองอยู่แล้ว โดยสามารถผลิตนักบินได้ราว 60 คนต่อปี ขณะที่สายการบินไทยแอร์เอเชียรับมอบเครื่องบินปีละ 5-6 ลำ อย่างไรก็ตามส่วนหนึ่งจะเป็นนักบินจากสายการบินอื่นเข้ามาร่วมด้วย
“เครื่องบินเราต้องสั่งล่วงหน้า 5-10 ปี เราต้องรู้ว่า จะเปิดเส้นทางบินไหน จะต้องมีนักบินกี่คน ช่างซ่อมกี่คน เป็นสิ่งที่เราต้องวางแผน” นายธรรศพลฐ์ กล่าว 
ส่วนกรณีที่กลุ่มแอร์เอเชียเสนอตัวจะเข้ามาร่วมพัฒนาสนามบินดอนเมืองและทางบริษัทท่าอากาศยานไทย จำกัด (มหาชน) หรือ AOT บอกปัดไปแล้วนั้น นายธรรศพลฐ์ กล่าวปฏิเสธให้ความเห็น